尹師魯
作者：曾鞏
朝代：宋

paragraphs: 衆人生死如塵泥，一賢廢死千載悲。
漢初董生不大用，厥政自此慚隆姬。
至今董生沒雖久，語者爲漢常嗟欷。
尹公素志任天下，衆亦共望齊皋伊。
文章氣節蓋當世，尚在功德如豪氂。
安知蔓草蔽原野，雪霰先折青松枝。
百身可贖世豈惜，訃告四至人猶疑。
悲公尚至千載後，況復悲者同其時。
非公生平舊相識，跽向北極陳斯詩。